《戍邕州》
宋代·郑獬

兵符下西州，将军催部伍。
鸣锣张大旗，早发邕州戍。
家家送出城，走哭遮行路。
邕州万里馀，北人那可去。
毒草见人摇，雄虺大如树。
二月瘴烟发，薰蒸剧甑釜。
病者如倒林，十才起四五。
偶有脱死归，扶杖皆病偻。
逃生既不暇，安能捕寇虏。
跳踊一蛮来，取之易攫鼠。
顾彼有土人，挥金可召募。
狃练得精卒，亦足为爪距。
妻儿蓄里闾，於心必爱护。
较之勇怯间，相去犹豚虎。
一朝有缓急，伸缩用臂股。
何必遣戍兵，觳觫就死所。
愿留中州人，无填岭南土。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。